25 अप्रैल को केदारनाथ और 27 को बद्रीनाथ धाम के कपाट खोले जाएंगे
Uttarakhand CharDham Yatra Latest News Update 2023- Kedarnath, Badrinath, Gangotri, and Yamunotri. Follow Chardham Yatra News, Reports On Dainik Bhaskar (दैनिक भास्कर)
उत्तराखंड की चारधाम यात्रा शनिवार को अक्षय तृतीया से शुरू हो गई। अगले 5 दिन में हिन्दू तीर्थ यात्री बद्रीनाथ, केदारनाथ, यमुनोत्री और गंगोत्री के दर्शन करेंगे। 21 अप्रैल तक 16 लाख लोग यात्रा के लिए रजिस्ट्रेशन करवा चुके हैं।
सबसे पहले दोपहर 12:35 बजे गंगोत्री धाम के कपाट खोले गए। CM पुष्कर सिंह धामी ने गंगोत्री मंदिर में पूजा-अर्चना की। गंगोत्री मंदिर को 11 क्विंटल गेंदे के फूलों से सजाया गया है।
वहीं, खरसाली से मां यमुना की डोली सुबह 8:25 बजे रवाना हुई। CM पुष्कर सिंह धामी ने यहां मां यमुना की पूजा की। यात्रियों पर हेलिकॉप्टर से फूल बरसाए गए। दोपहर 12:41 बजे यमुनोत्री धाम के कपाट खोले गए। अब अगले छह महीने मां यमुना की पूजा यमुनोत्री धाम में की जाएगी।
केदारनाथ धाम के कपाट 25 अप्रैल को और बद्रीनाथ धाम के कपाट 27 अप्रैल को खोले जाएंगे।
इस बीच, उत्तराखंड सरकार ने तीर्थ यात्रियों के निर्धारित संख्या में दर्शन करने पर लगी रोक हटा दी है। श्रद्धालुओं का ऑनलाइन और ऑफलाइन रजिस्ट्रेशन जारी रहेगा। उत्तराखंड के CM पुष्कर सिंह धामी ने बताया कि चार धाम की पहली पूजा प्रधानमंत्री नरेंद्र मोदी की ओर से पूजा करवाई गई, क्योंकि वे चारों धाम और और भगवान शिव के भक्त हैं।
पहले देखिए चारधाम से जुड़ी कुछ तस्वीरें...
चारधाम यात्रा से जुड़े अपडेट्स 
CM धामी बोले- हर भक्त की सुरक्षित यात्रा राज्य सरकार की जिम्मेदारी
सीएम पुष्कर सिंह धामी ने 21 अप्रैल को ऋषिकेश से चार धाम यात्रा का औपचारिक उद्घाटन किया। उन्होंने कहा- यात्रा शुरू हो चुकी है। हमने भक्तों के लिए हर तरह की सुविधा तैयार की है। जो लोग अपने होटल बुक कराएंगे उन्हें किसी तरह की परेशानी नहीं होगी। सरकार यह सुनिश्चित करेगी कि देश- विदेश से आने वाले हर भक्त की यात्रा सुरक्षित हो और सभी को यात्रा का हिस्सा बनने का मौका मिले।
यात्रा रूट पर होंगे हेल्थ ATM
उत्तराखंड के मुख्यमंत्री पुष्कर सिंह धामी ने पिछले दिनों कहा था कि चारधाम यात्रा के दौरान स्वास्थ्य जांच के लिए हेल्थ ATM यात्रा रूट पर लगाए जाएंगे। इससे श्रद्धालुओं को काफी मदद मिलेगी। 15 अप्रैल से यात्रा मार्ग पर डॉक्टर, पैरामेडिकल स्टाफ और स्वास्थ्य सुविधाओं की तैनाती की गई है।
कोरोना के बढ़ते मामलों को लेकर भी सरकार ने कहा है कि केंद्र की गाइडलाइंस को सख्ती से लागू किया जाएगा। 3 अप्रैल को प्रदेश के स्वास्थ्य मंत्री डॉ. धन सिंह रावत ने समीक्षा बैठक के दौरान कहा कि जरूरत पड़ने पर बस स्टैंड, रेलवे स्टेशन और एयरपोर्ट सहित सार्वजनिक स्थानों पर कोविड वैक्सीनेशन कैम्प भी लगाए जाएंगे।
अब जानिए उत्तराखंड के चार धाम और उनके रूट के बारे में...
यमुनोत्री धाम और उसका यात्रा रूट
यमुनोत्री मंदिर के बारे में मान्यता है कि टिहरी गढ़वाल के महाराजा प्रतापशाह ने देवी यमुना का मंदिर बनवाया था। बाद में मंदिर का पुनः निर्माण जयपुर की महारानी गुलेरिया ने करवाया था। यमुना नदी का वास्तविक स्रोत जमी हुई बर्फ की एक झील और हिमनद चंपासर ग्लेशियर है।
बद्रीनाथ धाम और उसका यात्रा रूट
बद्रीनाथ का तिल के तेल से अभिषेक होता है और ये तेल यहां टिहरी राज परिवार से आता है। टिहरी राज परिवार के आराध्य बद्रीनाथ हैं। मंदिर की एक चाबी राज परिवार के पास भी होती है। जब कपाट खुलेंगे तो राज परिवार से भी कोई सदस्य यहां अवश्य उपस्थित रहेगा। रावल राज परिवार के प्रतिनिधि के रूप में भगवान की पूजा करते हैं।
यहां परशुराम की परंपरा के अनुसार पूजा की जाती है। बद्रीनाथ धाम के रावल आदि गुरु शंकराचार्य के कुंटुंब से ही होते हैं। शंकराचार्य ने चारों धामों में पुजारियों से जुड़ी विशेष व्यवस्था बनाई थी। बद्रीनाथ धाम में केरल के नंबूदरी पुजारी ही पूजा करते हैं। इन्हें ही रावल कहा जाता है।
केदारनाथ और उसका यात्रा रूट
शिवपुराण की कोटिरुद्र संहिता में बताया गया है कि बदरीवन में विष्णु जी के अवतार नर-नारायण ने पार्थिव शिवलिंग बनाकर पूजा की थी। उनकी भक्ति से शिव जी प्रकट हुए और वर मांगने को कहा। तब नर-नारायण ने वर मांगा कि शिव जी हमेशा इसी क्षेत्र में रहें। शिव जी ने यहीं रहने का वर दिया और कहा कि ये जगह केदार क्षेत्र के नाम से प्रसिद्ध होगी।
इसके बाद शिवजी ज्योति स्वरूप में यहां स्थित शिवलिंग में समा गए।मंदिर का इतिहास हजार साल से भी ज्यादा पुराना है। आदि गुरु शंकराचार्य ने ये मंदिर बनवाया था। मंदिर उत्तराखंड के रुद्रप्रयाग जिले में स्थित है।
गंगोत्री धाम और उसका यात्रा रूट
गंगोत्री से करीब 19 किमी दूर गोमुख ग्लेशियर है। यही गंगा नदी का मुख्य उद्गम स्थल है। ये बहुत ही दुर्गम स्थल है, यहां तक आसानी नहीं पहुंचा जा सकता। गंगा नदी दुनिया की सबसे लंबी और सबसे पवित्र नदी है। यहां प्रचलित मान्यता के अनुसार राजा भगीरथ ने गंगोत्री पर्वत क्षेत्र में ही एक शिलाखंड पर बैठकर शिवजी को प्रसन्न करने के लिए तप किया था। गंगोत्री मंदिर सफेद ग्रेनाइट पत्थरों से बना हुआ है।
उत्तराखंड चारधाम यात्रा से जुड़ी ये खबरें भी पढ़ें...
अब 6 दिनों में भी पूरी चारधाम यात्रा संभव
भास्कर ने यात्रा से ठीक पहले चारों धामों के बीच 1,550 किमी से ज्यादा दूरी तय कर तैयारियों का जायजा लिया। पहले जहां ऋषिकेश से सड़क मार्ग से चारधाम यात्रा पूरी करने में कम से कम 7 दिन (रोज 7-8 घंटे का सफर) लगते थे, इस बार 6 दिन (रोज 7 घंटे यात्रा) में यात्रा पूरी हो सकती है, क्योंकि 85% रास्ता सुगम हो चुका है। पढ़ें पूरी खबर...
जोशीमठ में चारधाम यात्रा की वजह से बेघरों को होटलों ने अल्टीमेटम दिया
जोशीमठ, चार हजार इमारतों वाले 11.5 वर्ग किमी में फैले इस शहर के 2.5 वर्ग किमी एरिया के 868 मकानों में दरारें आई हैं, जिनमें से 181 को अनयूजेबल घोषित किया जा चुका है। करीब 700 लोगों को अपना घर छोड़कर इधर-उधर पनाह लेनी पड़ी है। पढ़ें पूरी खबर...
